Na temelju članaka 58. i 118 . Zakona o odgoju i obrazovanju u osnovnoj i srednjoj školi (Narodne novine, 87/08., 86/09., 92/10., 105/10., 90/11., 16/12., 86/12., 94/13. 152/14. i 7/17.) i članaka 26. Statuta Osnovne škole „Matija Gubec“ Jarmina , a nakon provedene rasprave na Učiteljskom vijeću, Vijeću roditelja i Vijeću učenika, Školski odbor na 3. sjednici održanoj 26. listopada 2017. godine donio je

**Izmjene i dopune**

**KUĆNOG REDA OSNOVNE ŠKOLE „MATIJA GUBEC“ JARMINA**

**Članak 1.**

**Članak 8. mijenja se i sada glasi:**

U unutrašnjim prostorima škole učenici koriste posebnu školsku obuću (papuče ili patike) za školu.

Školska obuća je ona koja se koristi samo u unutrašnjim prostorima škole. Ako učenik ne koristi školsku obuću u unutrašnjim prostorima škole smatra se da onečišćuje školski prostor. Učenici se preobuvaju u garderobi i odlažu cipele, vjetrovke, kapute i sl. na vješalice. Kišobrane odlažu na mjesto koje odredi razredni učitelj. U dvorani za tjelesnu i zdravstvenu kulturu boravi se isključivo u propisanoj sportskoj odjeći i obući.

**Članak 2.**

**Članak 10. mijenja se i sada glasi:**

Učenici dolaze na nastavu primjereno odjeveni. **Učenici dolaze u školskoj odjeći-majici koja se sastoji od plavih polo majica s logom škole.**

(Za učenice je neprikladno dolaziti u prekratkim suknjama, kratkim hlačama, majicama s uskim naramenicama i dubokim dekolteom te otkrivenim trbuhom, našminkane i nalakiranih noktiju, a za učenike je neprikladno biti u potkošulji ili majicama sličnim potkošuljama i kratkim hlačama iznad koljena –šorcu ili kratkoj sportskoj opremi.

Obvezna je odjeća s rukavima čija dužina ovisio godišnjem dobu kao i odjeća koja prekriva grudi, trbuh i leđa. Nije dozvoljena dekorativna kozmetika i lak za nokte u boji.

**Članak 3.**

**Članak 20. mijenja se i sada glasi:**

Učenici imaju pravo na veliki odmor i male odmore između nastavnih sati. Mali

odmor traje pet minuta, a veliki odmor petnaest minuta.

Za vrijeme odmora nije dozvoljeno trčanje, skakanje po hodniku i holu (blagovaoni) Škole, naguravanje, igre koje bi mogle izazvati pad i ozljeđivanje učenika.

Za vrijeme malih odmora učenici ne smiju napuštati školsku zgradu.

Učenici razredne nastave mogu, kad god to vremenski uvjeti dozvoljavaju, provesti veliki odmor u školskom dvorištu ispred glavnog ulaza u Školu uz pratnju učitelja.

Učenici predmetne nastave mogu, kad god to vremenski uvjeti dozvoljavaju , odlukom dežurnog učitelja provesti veliki odmor u školskom dvorištu .

Za vrijeme odmora nije dozvoljeno kretanje van dvorišta niti izlazak iz dvorišta.

**Za vrijeme velikog odmora učenici mogu boraviti u školskom dvorištu, isključivo u obući koju ne koriste u unutrašnjim prostorima škole.**

**Članak 4.**

**Članak 44. mijenja se i sada glasi:**

Obveze pomoćnog tehničkog osoblja su:

\*organizirati i voditi brigu o cjelokupnom održavanju zgrade, inventaru, instalacijama, grijanju, rasvjeti i sl.,

\*organizirati i sudjelovati u čišćenju vanjskog školskog prostora,

\*kontrolirati prostor u Školi tijekom radnog dana i to: sanitarne prostore, rasvjetu, prozore, inventar (klupe i stolice)

\* u suradnji s ovlaštenikom zaštite na radu poduzimati potrebne radnje u cilju provođenja mjera zaštite od požara,

\*na kraju radnog dana provjeriti i isključiti sve električne uređaje (računala, pametne ploče, grijalice, klima uređaje i sl.,

\*brinuti o sigurnosti zgrade

Obveza pomoćnog tehničkog osoblja je u okviru svojim mogućnosti odmah ukloniti nedostatke ili poduzeti radnje kako bi se otklonili nedostaci i sanirale štete koje ometaju nastavni proces.

U slučaju spoznaje da u Školi prijeti nepogoda bilo koje vrste (požar, poplava) radnici koji su svjedoci nemilih događaja, o tome obavještavaju tajnika ili ravnatelja Škole, a ukoliko to nije moguće o istom obavještava nadležnu službu javne sigurnosti ili vatrogasnu službu.

**Članak 5.**

U preostalom dijelu osnovni Kućni red ostaje neizmijenjen.

**Članak 6.**

Ove izmjene i dopune Kućnog reda stupaju na snagu osmog dana od objave na oglasnoj ploči škole.

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_

/Jelka Šaran/

KLASA:003-05/17-01/1

URBROJ:2188-38-17-01

Jarmina, 26. listopada 2017. godine.

Ove izmjene i dopune Kućnog reda objavljene su dana 27. Listopada 2017. godine i stupaju na snagu 4. Studenog 2017. godine.

Ravnateljica škole:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/Jasna Varga/